เชื่อหุ้นไทยไปต่อหลังศก.โลกยังผันผวน
บลจ.วรรณ เชื่อหุ้นยังไปต่อ ส่ง ONE-FLEACTIVE4 หลัง ONE-FLEXACTIVE3 ปิดกองทุนภายในเดือนกว่า
20 มี.ค. 2556

บลจ.วรรณ เชื่อหุ้นยังไปต่อ ส่ง ONE-FLEACTIVE4 หลัง ONE-FLEXACTIVE3 ปิดกองทุนภายในเดือนกว่า 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม วรรณ กล่าวว่า ตลาดหุ้นไทยมีแนวโน้มผันผวนหลังจากที่ได้ปรับตัวสูงมาระดับหนึ่ง ในขณะที่เงินทุนไหลเข้ายังมีอยู่อย่างต่อเนื่อง ซึ่งช่วงนี้อาจมีการขายทำกำไร รวมถึงปัจจัยใหม่ๆที่จะสร้างความกังวล เช่น การขอรับความช่วยเหลือทางการเงินของไซปรัส อย่างไรก็ตามเชื่อว่า กรณีดังกล่าวอาจจะไม่ลุกลามเป็นวิกฤตรอบใหม่ เนื่องจากขนาดเศรษฐกิจของไซปรัสมีขนาดเศรษฐกิจเพียงแค่ 0.2% ของยูโรโซน แต่ควรต้องติดตามปัจจัยดังกล่าวต่อไปเนื่องจาก แนวทางการแก้ปัญหาของไซปรัสมีความเชื่อมโยงกับกลุ่มประเทศเศรษฐกิจขนาดใหญ่เช่น อิตาลีและสเปน
นายวิน กล่าวว่า หากวิเคราะห์ปัจจัยพื้นฐานตลาดหุ้นไทย เชื่อว่ายังอยู่ในทิศทางที่ดีจากการขยายตัวของเศรษฐกิจ โดยมีแรงผลักดันที่สำคัญในปีนี้คือการลงทุนภาครัฐ แต่การปรับตัวของหุ้นขึ้นมาอยู่ในระดับสูง การเลือกหุ้นที่ลงทุนต้องมีความระมัดระวัง โดยควรเน้นการปรับพอร์ตการลงทุนในเชิงรุกมากขึ้น ในส่วนการบริหารจัดการกองทุนของบริษัทยังสามารถสร้างผลการดำเนินงานที่ดี โดยล่าสุด  กองทุนเปิดวรรณ เฟล็กซิเบิ้ล แอ็คทีฟ ฟันด์ 3 (ONE-FLEXACTIVE3) ซึ่งจัดตั้งขึ้นเมื่อวันที่ 1 กุมภาพันธ์ 2556 สามารถปิดกองทุนด้วยมูลค่าหน่วยลงทุนแตะผ่านระดับ 10.53 หรือ คิดเป็นอัตราผลตอบแทน 5% ของเงินลงทุนเริ่มแรก ภายในระยะเวลาการลงทุน 48 วัน
ทั้งนี้ บลจ.วรรณ ได้เสนอขายกองทุนเปิดวรรณ เฟล็กซิเบิ้ล แอ็คทีฟ ฟันด์ 4 (ONE-FLEXACTIVE4) ระหว่างวันที่ 18-27 มีนาคม 2556 เพื่อรองรับความต้องการของนักลงทุนที่ต้องการลงทุนในหุ้นและตราสารหนี้ โดยกองทุนเน้นการบริหารความเสี่ยงจากความผันผวนของตลาดหุ้น ซึ่งเหมาะสำหรับนักลงทุนที่กังวลกับความผันผวนของตลาดหุ้นไทยในช่วงนี้ 
สำหรับนักลงทุนที่รับความเสี่ยงได้ต่ำ บริษัทแนะนำให้ลงทุนในกองทุนเปิด วรรณ ตราสารหนี้ 6M4 (1FIX-6M4) ซึ่งจะครบกำหนด Roll Over ในวันที่ 18-25 มีนาคม 2556 ที่จะช่วยสร้างผลตอบแทนในอัตราที่จูงใจ โดยในการลงทุนนี้คาดว่าจะลงทุนในตั๋วแลกเงินอายุประมาณ 6 เดือนของ บมจ. ราชธานีลิสซิ่ง 25% บมจ. แสนสิริ  22% บมจ.เอเชียเสริมกิจลีสซิ่ง 10% และเงินฝากของธนาคาร Union National Bank จำกัด (มหาชน) 24%  เงินฝาก Bank of China จำกัด (มหาชน) 19% โดยคาดว่าจะให้อัตราผลตอบแทนหลังหักค่าใช้จ่าย 3.00%* ต่อปี